ตลาดหุ้นยุโรปเปิดบวก หลังหุ้นกลุ่มเฮลธ์แคร์ดีดตัวขึ้น
ตลาดหุ้นยุโรปเปิดตลาดดีดตัวขึ้นในวันนี้ เพราะได้แรงหนุนจากการพุ่งขึ้นของหุ้นกลุ่มเฮลธ์แคร์ ซึ่งช่วยให้ตลาดปรับฐานขึ้นหลังจากที่ร่วงลงอย่างหนักเมื่อวานนี้
2 ก.ย. 2558

ผู้สื่อข่าวรายงานว่า ตลาดหุ้นยุโรปเปิดตลาดดีดตัวขึ้นในวันนี้ เพราะได้แรงหนุนจากการพุ่งขึ้นของหุ้นกลุ่มเฮลธ์แคร์ ซึ่งช่วยให้ตลาดปรับฐานขึ้นหลังจากที่ร่วงลงอย่างหนักเมื่อวานนี้
โดยดัชนี Stoxx Europe 600 เพิ่มขึ้น 0.7% แตะที่ 355.23 จุด เมื่อเวลา 08.14 น.ตามเวลาลอนดอน
ส่วนดัชนี DAX ตลาดหุ้นเยอรมันเปิดที่ 10,060.31 จุด เพิ่มขึ้น 44.74 จุด หรือ +0.45% และดัชนี CAC-40 ตลาดหุ้นฝรั่งเศสเปิดที่ 4,558.00 จุด เพิ่มขึ้น 16.84 จุด หรือ +0.37%
ทั้งนี้ หุ้นกลุ่มเฮลธ์แคร์ช่วยหนุนตลาดหุ้นยุโรปเปิดบวกในวันนี้ โดยหุ้นโนวาร์ตีส พุ่งขึ้น 1.4% หลังจากมีรายงานว่า บริษัทได้จับมือเป็นพันธมิตรกับแอมเจน อิงค์ บริษัทไบโอเทคโนโลยีของสหรัฐ เพื่อพัฒนายารักษาโรคอัลไซเมอร์ และไมเกรน